Magister Philippus curie Senonensis officialis omnibus presentes litteras inspecturis in Domino salutem. Noverint universi quod fratres ecclesie Vallis lucentis contra nobilem mulierem Idam, dominam de Triangulo coram nobis proposuerunt in jure quod dicta domina quadrigas cum equis, oves eorum et boves multociens ceperat et injuste que ipsa recredidit ad mandatum curie Senonensis et ideo petebant sibi dampna restitui et plegios quitari. Econtra procurator ipsius domine postmodum proposuit quod revera ceperat res dictorum fratrum sed juste et in presenti forefacto quod per testes idoneos obtulit se probaturum. Tandem testibus hinc inde receptis rationibus et allegationibus utriusque partis auditis et plenius intellectis, cum dicta domina non probasset justam captionem dictarum rerum, de prudentum virorum consilio judicavimus quod ipsa tenebatur plegios quos receperat pro recreditione dictarum rerum predictis fratribus quitare et eis damna et deperdita resarcire. In cujus rei memoriam et testimonium, presentem cartam fecimus annotari et sigillo curie Senonensis roborari. Actum anno Gracie M° CC° undecimo in crastino Purificationis beate Marie